Ufuna ubulungiswa oshaywe ngunogada oThongathi | News24
Ufuna ubulungiswa oshaywe ngunogada oThongathi
Ubekhuluma aze abambe idolo uMnu. Allen Mgedu echaza ngokuhlukunyezwa kwakhe ngunogada esitolo sokudla oThongathi. ISITHOMBE: ANDILE SITHOLE.
USAZIKHOTHA amanxeba owesilisa okusolwa ukuthi ushaywe ngunogada ngemuva kokuthi ekhalaze ngempatho engeyinhle esitolo sokudla esisenkabini yedolobha oThongathi ngomhla ziyi- 07 kuMfumfu (October).
UMnu. Allen Mgedu (31) uzifikele mathupha emahhovisi aleliphephandaba ekhala ngesihluku sikanogada omshaye ngesibhakela wamfutha nangesisi esikhalisa unyembezi ngoba ekhalaze ngempatho yabathengi engeyinhle kulesitolo.
UMnu. Mdegu utshele i-Weekly ukuthi usephenduke inhlekisa nasemphakathini njengoba esehamba lukeke ngenxa yokubhinyilika kwedolo lakhe. Uthi ufike esitolo ezothenga inyama yenkukhu wama kulayini elindele ukuthenga.
“Ngithe uma sekumele ngithenge ngase ngithatha iphepha elibhalwe amanani ezidlo ngase ngibuza kowesifazane oshaya umshini (cashier) ngezinto abazidayisayo esitolo. Ngithe ngisaxoxa naye kwase kuqhamuka omunye wesilisa obengamile nakulayini wathenga kuqala kunami. Ngibe sengibuza ukuthi kungani bedayisela umuntu ofike kamuva kunami, ekubeni ngifike kuqala kunaye.
“Angizange ngiyithole impendulo eqondile. Ngiqhubekile ngabuza lona wesifazane oshaya umshini kodwa wangangiphendula. Kube sekufika umphathi wesitolo wangibuza ukuthi ngikhala ngani. Ngamchazela ukuthi angenelisekile ngendlela engiphatheke ngayo njengomthengi. Ube esengitshela ukuthi angiphume ngaphandle kwesitolo. Ngiqhubekile ngabuza ukuthi kungani engixosha ngingumthengi ngoba ngikhala ngempatho engeyinhle esesitolo sakhe.
“Ube esebiza unogada osebenza kulesitolo wafike wangidusha engikhiphela ngaphandle,” kusho yena.
UMnu. Mdegu uthi usola ukuthi ubukelwa ngaphansi ngoba engumuntu oMnyama.
“Ngfuna kwenzeke ubulungiswa kuloludaba. Sengivule icala lokushaywa emaphoyiseni asoThongathi. Ngihambile ngaya kudokotela wangihlola wase ethola ukuthi kube khona ukuphazamiseka enkomishini yedolo. Ngilimale ngesikhathi unogada engihlohloloza engidushela ngaphandle kwesitolo. Kuthe uma sesiphuma emnyango wangishaya ngesibhakela wangikhahlela ngawela ezitebhisini phambi komnyango. Uphinde wangifutha nangesisi esikhalisa unyembezi emehlweni. Lento ingiphatha kabi ngoba ngibona ngibukelwa phansi njengomthengi. Kumanje angisakwazi nokuya emsebenzini idolo lami alivumi nokugoba angazi noma ngisazokwazi yini ukuhamba ngendlela ejwayelekile. Ngifuna kwenzeke ubulungiswa lonogada ongishayile kumele aboshwe. Sekukaningi sizwa kuthiwa lonogada osebenza kulesitolo uyabashaya abathengi uma bekhalaza ngempatho engeyinhle esitolo,” ephetha.
Imenenja yakulesitolo engathandanga ukudalulwa igama layo ikuvumile ukuthi kube khona ukuxakazisana phakathi kukanogada noMnu. Mgedu, kodwa yenqabile ukudalula eminye imininingwane ngokuhlaselwa kwakhe.
Okhulumela amaphoyisa esifundazweni uLieutenant Colonel Thulani Zwane uthe amaphoyisa aphenya icala lokushaya.
“Amaphoyisa asoThongathi aphenya icala lokushaya ngemuva kokuthi owesilisa oneminyaka engama-31 evule icala emaphoyiseni. Lona wesilisa kusolwa ukuthi ushaywe ngunogada waphinda wamfutha ngesisi esikhalisa unyembezi. Bekungakaboshwa muntu ngalesigameko,” ephetha.